El camp d'innovació La construcció del sentit de pertinença dels joves fills de famílies immigrades organitzat per l'EAPC el 23 i 24 d'octubre a l'Espai Bital ha generat una quinzena de prototips d'actuacions consensuades entre el centenar de participants.
En el camp s'han treballat quatre reptes liderats per diferents organismes de l'Administració (els propietaris dels reptes): la construcció del sentit de pertinença (Secretaria d'Igualtat, Migracions i Ciutadania); l'augment de la interacció entre joves d'orígens diversos (Agència Catalana de la Joventut); l'augment de la participació juvenil (Direcció General de Participació Ciutadana i Processos Electorals); i la igualtat d'oportunitats entre els joves d'orígens diversos (Servei d'Ocupació de Catalunya).
Els propietaris dels reptes han expressat el compromís per incorporar les actuacions proposades als seus plans d'actuació.
En concret, en l'àmbit del sentit de pertinença s'han presentat els prototips d'un observatori contra el racisme, una xarxa per a la convivència, plans locals d'acompanyament i mentoria per a persones nouvingudes i un glossari per fomentar un llenguatge inclusiu.
En l'àmbit de la interacció s'ha plantejat l'eliminació de barreres d'accés a l'Administració pública, impulsar el lideratge juvenil, teixir espais interculturals, una escola més activa a l'hora d'abordar aquest repte i també la incidència en la visibilitat digital dels joves per fomentar valors democràtics i la seva implicació en la societat.
En l'àmbit de la participació els prototips inclouen una guia de llenguatge inclusiu, el projecte de gestió de l'espai públic per part dels joves Les places seran sempre nostres, l'establiment de clàusules socials en l'accés a la funció pública o garantir la veu dels joves d'origen divers en els processos participatius que tutela l'Administració.
Finalment, en l'àmbit de la igualtat d'oportunitats s'ha posat l'èmfasi en la generació de noves expectatives o aspiracions professionals cap a nous sectors productius, i en l'impuls d'una eina d'acreditació de competències per reconèixer les capacitats d'aquests joves en matèria lingüística, mediació intercultural o habilitats socials.
La cap de Relacions Interinstitucionals, Internacionals i Projecció del Centre Comú de Recerca de la Comissió Europea, Emanuela Bellan, i la sub-directora general de Recerca i de Formació en Alta Direcció de l'Escola, Eulàlia Pla, han clos el camp d'innovació remarcant el valor d'aquesta experiència, que s'emmarca en el programa europeu Science Meets Regions i alhora forma part del programa EAPC motor de recerca.
Totes dues han coincidit en l'èxit de la iniciativa i han agraït la implicació a tots els participants, propietaris dels reptes, facilitadors i organitzadors.
El camp d'innovació és una iniciativa de l'EAPC i la Secretaria d'Igualtat, Migracions i Ciutadania amb la col·laboració de l' Institut Català d'Avaluació de Polítiques Públiques (Ivàlua) i el suport del Centre Comú de Recerca.
L'objectiu principal ha estat identificar i proposar mesures que s'incorporaran al Pla de ciutadania i de les migracions 2021-2024.
Hi han participat persones de perfils diversos, provinents de l'Administració, l'acadèmia, el tercer sector social, la societat civil i la comunitat educativa.
L'Escola d'Administració Pública valora molt positivament l'experiència, que ha reunit un centenar de persones expertes durant dos dies a l'Espai Bital